CELEX: 32021R1337
Language: lv
Date: 2021-06-18 00:00:00
Title: Komisijas Īstenošanas regula (ES) 2021/1337 (2021. gada 18. jūnijs), ar ko Īstenošanas regulu (ES) Nr. 908/2014 groza attiecībā uz finanšu pārvaldību

12.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 289/9
               
            
         
            KOMISIJAS ĪSTENOŠANAS REGULA (ES) 2021/1337
            (2021. gada 18. jūnijs),
            ar ko Īstenošanas regulu (ES) Nr. 908/2014 groza attiecībā uz finanšu pārvaldību
         
         
            EIROPAS KOMISIJA,
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes Regulu (ES) Nr. 1306/2013 (2013. gada 17. decembris) par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (1) un jo īpaši tās 46. panta 6. punktu un 104. pantu,
            
            tā kā:
            
               
                           (1)
                        
                        
                           Komisijas Īstenošanas regulas (ES) Nr. 908/2014 (2) 11. pantā ir izklāstīti vispārīgi noteikumi par to, kā maksājumu aģentūras deklarē izdevumus un piešķirtos ieņēmumus par attiecīgo mēnesi. Brīdī, kad tiek noteikti mēneša maksājumi dalībvalstīm, Komisija ņem vērā korekcijas, par kurām Komisija pieņēmusi lēmumu grāmatojumu noskaidrošanas un atbilstīguma noskaidrošanas satvarā. Šīm korekcijām atbilstošās summas Komisijai ir zināmas, līdz ar to dalībvalstīm nav īpašas vajadzības tās iekļaut ikmēneša deklarācijā un paziņot Komisijai. Lai vienkāršotu procedūru attiecībā uz summām, kas dalībvalstīm jādeklarē, šī prasība būtu jāsvītro.
                        
                     
            
               
                           (2)
                        
                        
                           Īstenošanas regulas (ES) Nr. 908/2014 14. panta 1. punktā ir noteikts, ka, pieņemot lēmumu veikt mēneša maksājumus, Komisijai ir jādara dalībvalstīm pieejami resursi, kas vajadzīgi, lai segtu izdevumus, kurus finansē no Eiropas Lauksaimniecības garantiju fonda (ELGF). To darot, Komisijai tomēr būtu jāņem vērā ieņēmumi, ko maksājumu aģentūras saņēmušas no Savienības budžeta. Pašlaik ELGF satvarā Komisija veic izdevumu summu ieskaitu attiecībā pret piešķirto ieņēmumu summām tieši ar Komisijas lēmumu par mēneša maksājumu. Šī finanšu operācija neatbilst veidam, kā piešķirtie ieņēmumi tiek pārvaldīti pārējo Savienības fondu satvarā, jo summa nevis tiek ieskaitīta, bet atgūta ar atgūšanas rīkojumu, kas sagatavots saskaņā ar Eiropas Parlamenta un Padomes Regulas (ES, Euratom) 2018/1046 (3) 98. pantu. Lai saskaņotu Komisijas grāmatvedības praksi un īpaši veidu, kā tiek pārvaldīti piešķirtie ieņēmumi, šis ELGF finanšu pārvaldības tehniskais aspekts ir jāpielāgo pārējo Savienības fondu procedūrai. Tāpēc ELGF satvarā iekasēto ieņēmumu ieskaitīšanas veids ir jāgroza.
                        
                     
            
               
                           (3)
                        
                        
                           Eiropas Parlamenta un Padomes Regula (ES) Nr. 1305/2013 (4) ir grozīta ar Eiropas Parlamenta un Padomes Regulu (ES) 2020/2220 (5), proti, Eiropas Lauksaimniecības fonda lauku attīstībai (ELFLA) atbalstīto lauku attīstības programmu darbības periods ir pagarināts līdz 2022. gada 31. decembrim, dodot dalībvalstīm iespēju pagarinātās programmas finansēt no atbilstošajiem budžeta piešķīrumiem 2021. un 2022. gadam. Turklāt Regula (ES) 2020/2220 pagarinātajām programmām no Eiropas Savienības Atveseļošanas instrumenta (ESAI) ir darījusi pieejamus papildu resursus, kuri 2021. un 2022. gadā izmantojami, lai finansētu Regulā (ES) Nr. 1305/2013 paredzētos pasākumus ar mērķi novērst Covid-19 krīzes ietekmi un sekas, ko tā atstājusi uz Savienības lauksaimniecības nozari un lauku apvidiem.
                        
                     
            
               
                           (4)
                        
                        
                           Kā izklāstīts Regulas (ES) 2020/2220 24. apsvērumā, uz papildu resursiem no ESAI attiecas īpaši nosacījumi. Tādējādi minētie papildu resursi būtu jāplāno un jāuzrauga atsevišķi no Savienības lauku attīstības atbalsta, vienlaikus vispārēji piemērojot Regulā (ES) Nr. 1305/2013 izklāstītos noteikumus. Tāpēc šie papildu resursi būtu jāapgūst, izmantojot Regulu (ES) Nr. 1305/2013, un saistībā ar minēto regulu jāuzskata par summām, ar kurām finansē ELFLA pasākumus. Tādēļ attiecīgie finanšu pārvaldības īstenošanas noteikumi attiecībā uz papildu resursiem, kas minēti Regulas (ES) Nr. 1305/2013 58.a pantā, būtu jāpielāgo. Konkrēti, attiecībā uz ELFLA piešķīrumiem būtu jāpielāgo finansējuma vajadzību prognoze, dalībvalstu sniegtās izdevumu deklarācijas un maksājamās summas aprēķināšana.
                        
                     
            
               
                           (5)
                        
                        
                           Tāpēc Īstenošanas regula (ES) Nr. 908/2014 būtu attiecīgi jāgroza.
                        
                     
            
               
                           (6)
                        
                        
                           Šajā regulā paredzētie pasākumi ir saskaņā ar Lauksaimniecības fondu komitejas atzinumu,
                        
                     
            IR PIEŅĒMUSI ŠO REGULU.
         
         
            
               
                  1. pants
               
               Īstenošanas regulu (ES) Nr. 908/2014 groza šādi:
               
                           1)
                        
                        
                           regulas 11. panta 1. punkta c) apakšpunkta pēdējo teikumu svītro;
                        
                     
                           2)
                        
                        
                           regulas 14. panta 1. punkta otro daļu aizstāj ar šādu:
                           “Ja Komisijas veicamo maksājumu rezultātā dalībvalstij rodas negatīva summa, pārpalikuma atskaitījumus pārnes uz nākamajiem mēnešiem.”;
                        
                     
                           3)
                        
                        
                           regulas 21. panta pirmo daļu aizstāj ar šādu:
                           “Par katru lauku attīstības programmu, kas minēta Eiropas Parlamenta un Padomes Regulas (ES) Nr. 1305/2013 (*1) 6. pantā, saskaņā ar Regulas (ES) Nr. 1306/2013 102. panta 1. punkta pirmās daļas c) apakšpunkta ii) punktu dalībvalstis divas reizes gadā, ne vēlāk kā 31. janvārī un 31. augustā, nosūta Komisijai savas prognozes par summām, kas attiecīgajā finanšu gadā jāfinansē no ELFLA. Minētajās prognozēs atsevišķi norāda summas, kas prognozētas attiecībā uz Regulas (ES) Nr. 1305/2013 58.a panta 2. punktā minētajiem papildu resursiem. Turklāt dalībvalstis nosūta atjauninātas aplēses par finansējuma pieprasījumiem nākamajam finanšu gadam.
                           
                              (*1)  Eiropas Parlamenta un Padomes Regula (ES) Nr. 1305/2013 (2013. gada 17. decembris) par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr. 1698/2005 (OV L 347, 20.12.2013., 487. lpp.).”;"
                        
                        
                     
                           4)
                        
                        
                           regulas 22. panta 1. punkta pirmo un otro daļu aizstāj ar šādām:
                           
                              “1.   Maksājumu aģentūras deklarē izdevumus par katru lauku attīstības programmu, kas minēta Regulas (ES) Nr. 1305/2013 6. pantā.
                              Par katru lauku attīstības pasākumu maksājumu aģentūras izdevumu deklarācijā norāda summu, kas minēta Regulas (ES) Nr. 1305/2013 58. panta 4. punktā, un summu, kas minēta Regulas (ES) Nr. 1305/2013 58.a panta 2. punktā.”;
                           
                        
                     
                           5)
                        
                        
                           regulas 23. panta 2. punktu aizstāj ar šādu:
                           
                              “2.   Neskarot Regulas (ES) Nr. 1306/2013 34. panta 2. punktā noteikto maksimālo apjomu, ja lauku attīstības programmā maksājamais kopējais Savienības ieguldījums pārsniedz lauku attīstības pasākumam paredzēto kopējo summu, maksājamo summu samazina šādi:
                              
                                          a)
                                       
                                       
                                          attiecībā uz ELFLA resursiem, izņemot Regulas (ES) Nr. 1305/2013 58.a pantā minētos papildu resursus, to samazina līdz summai, kas attiecīgajam pasākumam paredzēta ELFLA satvarā, bez papildu resursiem;
                                       
                                    
                                          b)
                                       
                                       
                                          attiecībā uz papildu resursiem, kas minēti Regulas (ES) Nr. 1305/2013 58.a pantā, to samazina līdz summai, kas attiecīgajam pasākumam paredzēta papildu resursu satvarā.
                                       
                                    Ikvienu tādējādi izslēgto Savienības ieguldījumu var samaksāt vēlāk ar nosacījumu, ka dalībvalsts ir iesniegusi koriģētu finanšu plānu un Komisija to ir akceptējusi.”
                           
                        
                     
            
               
                  2. pants
               
               Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
            
         
         
            
               Šī regula uzliek saistības kopumā un ir tieši piemērojama visās dalībvalstīs.
               Briselē, 2021. gada 18. jūnijā
               
                  
                     Komisijas vārdā –
                  
                  
                     Priekšsēdētāja
                  
                  Ursula VON DER LEYEN
               
            
         
         
            (1)  OV L 347, 20.12.2013., 549. lpp.
         
         
            (2)  Komisijas Īstenošanas regula (ES) Nr. 908/2014 (2014. gada 6. augusts), ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz maksājumu aģentūrām un citām struktūrām, finanšu pārvaldību, grāmatojumu noskaidrošanu, noteikumiem par pārbaudēm, nodrošinājumu un pārredzamību (OV L 255, 28.8.2014., 59. lpp.).
         
            (3)  Eiropas Parlamenta un Padomes Regula (ES, Euratom) 2018/1046 (2018. gada 18. jūlijs) par finanšu noteikumiem, ko piemēro Savienības vispārējam budžetam, ar kuru groza Regulas (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 un Lēmumu Nr. 541/2014/ES un atceļ Regulu (ES, Euratom) Nr. 966/2012 (OV L 193, 30.7.2018., 1. lpp.).
         
            (4)  Eiropas Parlamenta un Padomes Regula (ES) Nr. 1305/2013 (2013. gada 17. decembris) par atbalstu lauku attīstībai no Eiropas Lauksaimniecības fonda lauku attīstībai (ELFLA) un ar ko atceļ Padomes Regulu (EK) Nr. 1698/2005 (OV L 347, 20.12.2013., 487. lpp.).
         
            (5)  Eiropas Parlamenta un Padomes Regula (ES) 2020/2220 (2020. gada 23. decembris), ar ko nosaka dažus pārejas noteikumus atbalstam no Eiropas Lauksaimniecības fonda lauku attīstībai (ELFLA) un Eiropas Lauksaimniecības garantiju fonda (ELGF) 2021. un 2022. gadā un ar ko attiecībā uz līdzekļiem un piemērošanu 2021. un 2022. gadā groza Regulas (ES) Nr. 1305/2013, (ES) Nr. 1306/2013 un (ES) Nr. 1307/2013, un attiecībā uz līdzekļiem un šāda atbalsta sadalījumu 2021. un 2022. gadā groza Regulu (ES) Nr. 1308/2013 (OV L 437, 28.12.2020., 1. lpp.).